**Vendimi i PSSP-së për ankesat e Dushan Tomanoviç, Jelena Tomanoviç-Kokoviç dhe Verica Tomanoviç (nr. 248/09, 250/09 dhe 251/09)**

Përfaqësuesi Special i Sekretarit të Përgjithshëm, pas shqyrtimit të mendimit dhe rekomandimeve të Panelit të tij Këshillëdhënës për të Drejtat e Njeriut për ankesat e Dushan Tomanoviç, Jelena Tomanoviç-Kokoviç dhe Verica Tomanoviç (ankesat me nr. 248/09, 250/09 dhe 251/09), më 18 qershor 2013 e informoi Panelin e tij Këshillëdhënës si vijon:

* Që në fillim PSSP-ja dëshiron të shprehë falënderimet e tij për punën e Panelit dhe për rekomandimet që ia ka bërë PSSP-së lidhur me këto ankesa.
* Sa i përket rekomandimit të parë, UNMIK-u, ashtu siç është rekomanduar nga Paneli, do të vazhdojë të nxisë EULEX-in dhe autoritetet tjera kompetente që të vazhdojnë me marrjen e të gjitha hapave të mundshëm, për të siguruar që hetimi penal për zhdukjen dhe vrasjen e pjesëtarit të familjes së ankuesve të vazhdojë dhe autorët e veprës të sillen para drejtësisë.
* Lidhur me rekomandimin e dytë të Panelit, PSSP-ja shpreh keqardhje se nuk është zbatuar hetim efektiv për zhdukjen dhe vrasjen e pjesëtarit të familjes së ankuesve që shkaktoi shqetësim dhe vuajtje mentale.
* Paneli po ashtu i ka rekomanduar PSSP-së të ndërmarrë hapat e duhur për pagimin e kompensimit adekuat ankuesve për dëmin moral, dhe të ndërmarrë hapa në drejtim të realizimit të një programi reparacioni të plotë dhe gjithëpërfshirës. Në këtë aspekt, PSSP-ja dëshiron të kujtojë se aktet në fjalë lidhen me aktivitetet e kryera nga institucionet e themeluara nën administrimin e përkohshëm të Kosovës. Për rrjedhojë, po të kish vazhduar UNMIK-u të ketë kontroll mbi këto institucione sot, UNMIK-u do të ishte në pozicion që rekomandimet e Panelit t’ua referojë këtyre institucioneve për veprimin e duhur. PSSP-ja është i gatshëm të diskutojë me autoritetet përkatëse për mundësinë e krijimit të një mekanizmi për t’u marrë me çështjet e tilla në rrethanat e duhura.
* Së fundi, lidhur me rekomandimin e pestë që ka të bëjë me garancitë për mospërsëritje, PSSP-ja dëshiron të theksojë se UNMIK-u nuk kryen më funksione policore, duke përfshirë edhe hetimet policore. Në këtë aspekt, ai dëshiron të kujtojë se Paneli është themeluar nga UNMIK-u me mandatin për të shqyrtuar ankesat nga çdo person apo grup të individëve të cilët pretendojnë se janë viktimë e shkeljes së të drejtave të tyre të njeriut nga UNMIK-u. Gjithashtu dëshiroj të kujtoj se mandati i UNMIK-ut, dhe po ashtu edhe mandati i PSSP-së, është i kufizuar në atë që është paraparë në Rezolutën e Këshillit të Sigurimit 1244 (1999) e cila ka evoluuar gjatë kohës nën drejtimin e Këshillit të Sigurimit.
* Si çështje e përgjithshme, Paneli mund të dëshirojë të dijë gjithashtu se organet kryesore të Kombeve të Bashkuara kanë miratuar disa rezoluta dhe vendime që pasqyrojnë rëndësinë e promovimit dhe mbrojtjes së të drejtave të njeriut, duke përfshirë edhe Kombet e Bashkuara. Po ashtu, Organizata vazhdon të bëjë ndryshime për të përmirësuar punën e saj për të ardhmen në kuadër të hapësirës së Kombeve të Bashkuara ku mund të bëjë ndryshime. Në këtë aspekt, do të vazhdojë përpjekjet në përmbushjen e misionit të tij themelor që është mbrojtja e njerëzve nga dëmtimet.

*/Nënshkrimi*/

Farid Zarif

Përfaqësues Special i Sekretarit të Përgjithshëm